กำชับ บริหารจัดการควบคุมทิศทางพลังงานไม่ให้ประชาชนเดือดร้อน เตรียมประกาศปรับขึ้นราคาก๊าซ LPG
นายกุลิศ สมบัติศิริ ปลัดกระทรวงพลังงาน เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มอบหมายให้กระทรวงพลังงาน บริหารจัดการและดูแลทิศทางพลังงานทั้งไฟฟ้าและน้ำมัน ในปี 2565 ที่ปรับตัวสูงขึ้นส่งผลกระทบต่อค่าครองชีพประชาชน รวมถึงต้นทุนการผลิตของผู้ประกอบการที่จะเพิ่มสูงขึ้น ควรมีการจำแนกกลุ่มการใช้พลังงานและมีการดูแลแต่ละกลุ่มตามความเหมาะสม โดยย้ำว่าห้ามมีการขาดแคลนพลังงานเบื้องต้นจากการนำเม็ดเงินที่ได้รับจากการจัดสรรผลประโยชน์บัญชี Take or Pay  หรือภาระไม่ได้ใช้ก็ต้องจ่ายเงินของแหล่งก๊าซธรรมชาติเมียนมา จํานวน 13,594 ล้านบาท เพื่อจะนำไปลดค่าไฟฟ้าให้กับประชาชนในช่วงสถานการณ์การแพร่ระบาดโควิด – 19 จะสามารถช่วยลดค่าไฟฟ้าโดยอัตโนมัติ หรือค่า Ft  ให้กับประชาชนได้ประมาณ 22 สตางค์ เป็นจำนวน 1 เดือน หรือหากเฉลี่ย 3 เดือน จะช่วยให้ประชาชนจ่ายค่า Ft อยู่ที่ 1.39 สตางค์ต่อหน่วยต่อเดือน เป็นระยะเวลา 3 เดือนนอกจากนี้ กระทรวงพลังงาน ยังได้วางแผนบริหารราคาน้ำมันโดยคาดการณ์ว่าราคาน้ำมันดิบดูไบ จะอยู่ในระดับ 78 – 80 เหรียญสหรัฐฯ ต่อบาร์เรล  ยังคงยืนยันจะดำเนินการตามนโยบายภาครัฐตรึงราคาน้ำมันดีเซลต่อไปอีกไม่ให้เกิน 30 บาทต่อลิตร เนื่องจากเป็นกลุ่มที่มีความต้องการใช้สูงสุดของประเทศถึงร้อยละ 70 ของผู้ใช้น้ำมันทุกประเภท ควบคู่กับการบริหารจัดการการใช้เงินจากกองทุนน้ำมันเชื้อเพลิงเข้ามาบริหารจัดการ ขณะที่ราคา ก๊าซ LPG ในเดือนกุมภาพันธ์นี้ มีความจำเป็นต้องปรับราคาเพิ่มขึ้น โดยกระทรวงพลังงาน ได้ตรึงราคาก๊าซ LPG ถัง 15 กิโลกรัมในราคา 318 บาทต่อถัง ตามนโยบายของรัฐบาลไปจนถึงวันที่ 31 มกราคม 2565 โดยจะทยอยปรับขึ้นราคา แบบขั้นบันได ส่วนปรับขึ้นในอัตราเท่าใดนั้นอยู่ระหว่างการนำเสนอคณะกรรมการบริหารนโยบายพลังงาน หรือ กบง. ซึ่งต้องติดตามสถานการณ์อย่างใกล้ชิดทุกสัปดาห์ โดยยอมรับว่า ขณะนี้ราคาพลังงานมีความผันผวนสูงมาก